
סדר היום:
1.
תקנות הדואר (תשלומים בעד השירותים הכספיים) (הוראת שעה) (תיקון), התשע"א-2010

נכחו:


חברי הוועדה: 


יצחק וקנין – מ"מ היו"ר 

מוזמנים:
 

עו"ד ברוריה מנדלסון
-
הלשכה המשפטית, משרד התקשורת

אליאסף אסולין
-
אגף הכלכלה, משרד התקשורת

אורן לביאן
-
מפקח בנק הדואר, משרד התקשורת

דרור הרוניאן
-
אגף פיקוח בנק הדואר, משרד התקשורת

נתי ביאליסטוק-כהן
-
יועץ מנכ"ל, משרד התקשורת

עו"ד אסי קליין
-
הלשכה המשפטית, משרד האוצר

עו"ד דנה נויפלד
-
מחלקת ייעוץ וחקיקה, משרד המשפטים

פנינה טוקטלי
-
סגנית מנהל בנק הדואר, חברת דואר ישראל

ייעוץ משפטי:  
אתי בנדלר


רן סלבצקי (מתמחה)

מנהלת הוועדה:
לאה ורון

רשמת פרלמנטרית: אירית שלהבת
תקנות הדואר (תשלומים בעד השירותים הכספיים) (הוראת שעה) (תיקון), התשע"א-2010

היו"ר יצחק וקנין:


אני פותח את ישיבת ועדת הכלכלה. על סדר היום תקנות הדואר (תשלומים בעד השירותים הכספיים) (הוראת שעה) (תיקון), התשע"א-2010. אני מבין שאתם מבקשים להאריך את תוקף התקנות ל-3 חודשים נוספים מכיוון שעדיין לא סיימתם להכין את התקנות הקבועות. אני מבקש שתסבירו את הבקשה. 

ברוריה מנדלסון:


יש לנו את תקנות הדואר (תשלומים בעד השירותים הכספיים) (הוראת שעה), התשס"ט-2008. אלו תקנות שקובעות את התשלומים שרשאית חברת הדואר לגבות בעד השירותים הכספיים שהיא מספקת. התקנות הללו נקבעו כהוראת שעה לשנתיים ותוקפן אמור לפוג ב-1 בנובמבר 2010. 


משרד התקשורת קבע אותן מראש כהוראת שעה, כי רצינו לעשות עבודה מקיפה במשרד התקשורת, בהסכמת שר האוצר, לבחון את התעריפים הללו, לראות האם יש צורך לשנות אותם או לא. טרם סיימנו את העבודה ולכן אנו מבקשים מן הוועדה להאריך את תוקף התקנות ב-3 חודשים על מנת שעד תום התקופה האמורה נביא בפני הוועדה תקנות קבועות, וככל שיהיה צורך ישתנו בהן התעריפים. 

אסי קליין:


התקנות מתואמות אתנו ומוסכמות על שר האוצר. 

היו"ר יצחק וקנין:


למישהו יש הערות לגבי התקנות?

אתי בנדלר:


אני לא בטוחה האם אין הצעה לתקן את חוק הדואר במסגרת חוק ההסדרים, משהו בקשר לתשלומים. 

אורן לביאן:


בחוק ההסדרים יש סעיף שמאפשר לשר התקשורת להוציא מפיקוח תעריפים מסוימים. 

אתי בנדלר:


האם זה קשור לתקנות שלפנינו?

אורן לביאן:


לא. 

אתי בנדלר:


האם אתם מבקשים לתת שירותים שלא ייכללו בתקנות כדי לאפשר לחברת הדואר לגבות תשלומים כפי שהיא מוצאת לנכון בהתאם להוראת אותו סעיף, או שאין זיקה בין הדברים?

אורן לביאן:


התשובה כעיקרון היא לא. יחד עם זה, ייתכן שכאשר יעבור הסעיף בחוק ההסדרים נמצא לנכון להסיר פיקוח מתעריפים מסוימים. 

אתי בנדלר:


אני רוצה לבקש שכאשר יובאו התקנות הקבועות לקראת פקיעת תוקפן של תקנות אלה, תפנו את תשומת לב הוועדה גם, ככל שיהיו שירותים שמנויים היום בתקנות ושיוצאו מהן שהוועדה תהיה ערה לכך, בבקשה. 

ברוריה מנדלסון ואורן לביאן:


בסדר גמור.

היו"ר יצחק וקנין:


יש הערות נוספות לתקנות לפני שנקרא אותן? אם לא, נקרא את התקנות. 

ברוריה מנדלסון:


תקנות הדואר (תשלומים בעד השירותים הכספיים) (הוראת שעה) (תיקון), התשע"א-2010


"בתוקף סמכותי לפי סעיף 88י(א)(1) לחוק הדואר, התשמ"ו-1986, בהסכמת שר האוצר ובאישור ועדת הכלכלה של הכנסת, אני מתקין תקנות אלה:


תקנה 1 – תיקון תקנה 3 לתקנות העיקריות

בתקנה 3 לתקנות הדואר (תשלומים בעד השירותים הכספיים) (הוראת שעה), התשס"ט-2008, במקום "ותוקפן עד יום כ"ד בחשוון התשע"א (1 בנובמבר 2010)" יבוא "ותוקפן עד יום כ"ו בשבט התשע"א (31 בינואר 2011)."."

היו"ר יצחק וקנין:


עד אז תסיימו את כתיבת התקנות הקבועות, או שתבקשו הארכה נוספת?

ברוריה מנדלסון:


שאלתי את השאלה הזאת את הגורמים המקצועיים במשרד התקשורת והם אמרו שזה נראה להם פרק זמן סביר כדי לסיים את העבודה. 

אורן לביאן:


אנחנו מקווים מאוד. 

אתי בנדלר:


אני מניחה שיהיו מעוניינים לייקר חלק מן השירותים ולכן יש להם אינטרס להביא את התקנות מהר יותר ככל הניתן. 

היו"ר יצחק וקנין:


למישהו יש הערות? אין הערות. תקנות הדואר (תשלומים בעד השירותים הכספיים) (הוראת שעה) (תיקון), התשע"א-2010, נתקבלו. 


תודה רבה. הישיבה נעולה. 

הישיבה ננעלה בשעה 10:55
